Document ID: 32004R2103

KOMISSION ASETUS (EY) N:o 2103/2004,
annettu 9 päivänä joulukuuta 2004,
eräitä läntisten vesialueiden ja Itämeren kalastuksia koskevien tietojen toimittamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (1) ja erityisesti sen 22 artiklan 3 kohdan,
sekä katsoo seuraavaa:
(1)
Vuotuisen pyyntiponnistuksen enimmäistasot tiettyjen kalastusalueiden ja kalastusten osalta vahvistetaan 19 päivänä heinäkuuta 2004 annetussa neuvoston asetuksessa (EY) N:o 1415/2004 (2), kuten tiettyjä yhteisön kalastusalueita ja kalavaroja koskevan pyyntiponnistuksen hallinnoinnista, asetuksen (ETY) N:o 2847/93 muuttamisesta sekä asetusten (EY) N:o 685/95 ja (EY) N:o 2027/95 kumoamisesta 4 päivänä marraskuuta 2003 annetun neuvoston asetuksen (EY) N:o 1954/2003 (3) 11 artiklan 2 kohdassa säädetään.
(2)
Yhteisön kalastusalueita ja kalavaroja koskevista pyyntiponnistusilmoituksista 30 päivänä syyskuuta 1998 annettu komission asetus (EY) N:o 2092/98 (4) ei enää ole läntisten vesialueiden osalta asetusten (EY) N:o 1954/2003 ja (EY) N:o 1415/2004 mukainen. Sen vuoksi on tarpeen määritellä uudelleen pyyntiponnistusilmoituksia koskevat velvollisuudet läntisten vesialueiden osalta.
(3)
Itämeren osalta nykyisten asetuksessa (EY) N:o 2092/98 säädettyjen pyyntiponnistusilmoituksia koskevien velvollisuuksien olisi oltava edelleen voimassa.
(4)
Tehtävien muutosten suuresta määrästä ja laajuudesta johtuen sekä läntisten vesialueiden uusien velvollisuuksien ja Itämeren voimassa olevien velvollisuuksien välisen yhdenmukaisuuden turvaamiseksi asetus (EY) N:o 2092/98 olisi kumottava.
(5)
Tässä asetuksessa säädetyt toimenpiteet ovat kalastuksen ja vesiviljelyn hallintokomitean lausunnon mukaiset,
ON ANTANUT TÄMÄN ASETUKSEN:
I LUKU
LÄNTISET VESIALUEET
1 artikla
Luettelo aluksista, joilla on erityiskalastuslupa
1. Jäsenvaltioiden on toimitettava komissiolle 30 päivän kuluessa tämän asetuksen voimaantulosta asetuksen (EY) N:o 1954/2003 7 artiklassa tarkoitetun alusluettelon ajantasainen versio tämän asetuksen liitteessä I vahvistetun ilmoitusmallin mukaisesti.
2. Asetuksen (EY) N:o 1954/2003 10 artiklan 2 kohdan ja neuvoston asetuksen (ETY) N:o 2847/93 (5) 19 f artiklan mukaisesti liitteessä I olevien tietojen muutoksista on ilmoitettava komissiolle päivittäin lähettämällä täydellinen päivitetty liite I silloin kun asetuksen (EY) N:o 1954/2003 8 artiklan 3 kohdassa tarkoitettu erityiskalastuslupa myönnetään tai peruutetaan.
2 artikla
Pyyntiponnistus
1. Jäsenvaltioiden on toimitettava komissiolle 1 artiklassa tarkoitettujen alusten edeltävän kuukauden pyyntiponnistuksesta kerätyt tiedot ennen kunkin kuukauden 15 päivää tämän asetuksen liitteessä II vahvistetun ilmoitusmallin mukaisesti.
2. Ensimmäisen pyyntiponnistusilmoituksen osalta kerättyjä tietoja koskeva viitekausi alkaa 1 päivänä tammikuuta 2004.
II LUKU
ITÄMERI
3 artikla
Luettelo aluksista, joilla on erityiskalastuslupa
1. Jäsenvaltioiden on toimitettava komissiolle asetuksen (EY) N:o 779/97 2 artiklassa tarkoitettu alusluettelo tämän asetuksen liitteessä III vahvistetun ilmoitusmallin mukaisesti.
2. Alusluetteloihin tehdyistä muutoksista on ilmoitettava komissiolle samaa ilmoitusmallia käyttäen viimeistään neljä arkipäivää ennen alusten tuloa kalastusalueelle.
4 artikla
Pyyntiponnistus
Jäsenvaltioiden on toimitettava komissiolle asetuksen (ETY) N:o 2847/93 19 i artiklan toisessa ja kolmannessa luetelmakohdassa tarkoitetut pyyntiponnistuksesta kerätyt tiedot tämän asetuksen liitteessä II vahvistetun ilmoitusmallin mukaisesti.
III LUKU
YLEISET SÄÄNNÖKSET
5 artikla
Tietojen siirto ja saatavuus
1. Jäsenvaltioiden on toimitettava 1-4 artiklassa tarkoitetut tiedot komissiolle kalastusalan tietojenvaihtojärjestelmän (tai komission tulevaisuudessa hyväksymän jonkin muun tietojärjestelmän) välityksellä.
2. Komissio toimittaa ajantasaistettuja alusluetteloja koskevat tiedot saataville kalastusalan tietojenvaihtojärjestelmän (tai komission tulevaisuudessa hyväksymän jonkin muun tietojärjestelmän) välityksellä.
3. Komissio mukauttaa kalastusalan tietojenvaihtojärjestelmää edellä 1 artiklassa tarkoitetun alusluettelon ja 2 artiklassa tarkoitettujen pyyntiponnistusilmoitusten osalta viimeistään 1 päivänä heinäkuuta 2005.
Jäsenvaltioiden on mainittuun päivään saakka toimitettava 1 ja 2 artiklassa tarkoitetut tiedot komissiolle lähettämällä ne laskentataulukon muodossa sähköpostiosoitteeseen, jonka komissio jäsenvaltioille ilmoittaa.
6 artikla
Kumoaminen
1. Kumotaan asetus (EY) N:o 2092/98.
2. Viittauksia kumottuun asetukseen pidetään viittauksina tähän asetukseen.
7 artikla
Voimaantulo
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä joulukuuta 2004.

Labels: 12
20
18
6